Informácia o postupe Ministerstva pôdohospodárstva Slovenskej republiky
podľa zákona  č. 92/1991 Zb. o podmienkach prevodu majetku štátu na iné osoby v znení neskorších predpisov a podľa zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov

Ministerstvo pôdohospodárstva Slovenskej republiky (ďalej len „ministerstvo“) na základe uznesenia vlády Slovenskej republiky č. 1077 zo dňa 12.12.2007 predkladá vláde Slovenskej republiky informáciu za obdobie od 1. júla 2008 do 31. decembra 2008.
		Ministerstvo a organizácie v jeho zakladateľskej a zriaďovateľskej pôsobnosti sa pri prevode majetku štátu riadia podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov ( ďalej len „zákon č. 92/1991 Zb.“) pri udeľovaní predchádzajúceho súhlasu štátnym podnikom a Slovenskému pozemkovému fondu (ďalej len „pozemkový fond“) na uzatváranie zmlúv o prevode vlastníctva majetku štátu, ktorý štátne podniky a pozemkový fond spravujú, zákona č. 111/1990 Zb. o štátnom podniku v znení neskorších predpisov pri schvaľovaní výnimky zo speňaženia majetku podniku predajom vecí na verejnej dražbe, zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a pozemkových spoločenstvách v znení neskorších predpisov a ďalších platných právnych predpisov a podľa zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov.
I.	Postup a podmienky odplatného prevodu majetku štátu na základe zákona č. 92/1991 Zb. bol v I. polroku 2008 upravený vnútorným riadiacim aktom ministerstva, v smernici č. 1534/2008-250 Ministerstva pôdohospodárstva Slovenskej republiky, ktorou sa upravujú podmienky udelenia súhlasu na prevod vlastníctva majetku štátu v správe štátnych podnikov a Slovenského pozemkového fondu uverejnenej vo Vestníku Ministerstva pôdohospodárstva Slovenskej republiky, čiastka 8, dňa 02.05.2008 pod číslom 22. Uvedená smernica umožňovala štátnym podnikom rezortu pôdohospodárstva prevod nepotrebného majetku štátu v ich správe formou obchodnej verejnej súťaže. Podľa tejto smernice boli predložené žiadosti posúdené, ale predchádzajúce súhlasy na uzatvorenie kúpnych zmlúv na prevod majetku štátu boli udelené až v II. polroku 2008.
    V II. polroku 2008 bol postup prevodu majetku štátu upravený  v smernici č. 3680/2008-250  Ministerstva pôdohospodárstva Slovenskej republiky, ktorou sa upravuje postup pri nakladaní s majetkom štátu v správe štátnych podnikov a Slovenského pozemkového fondu a niektoré úlohy pri likvidácii štátnych podnikov (ďalej len „smernica č. 3680/2008-250“) uverejnenej vo Vestníku Ministerstva pôdohospodárstva Slovenskej republiky, čiastka 19, dňa 22.09.2008 pod číslom 47, v znení smernice č. 4173/2008-250 a smernice č. 4663/2008-250 a v rokovacom poriadku majetkovej komisie na posúdenie žiadostí o udelenie súhlasu na prevod vlastníctva majetku štátu, ktorá je poradným orgánom ministra pôdohospodárstva Slovenskej republiky (ďalej len „minister“). Smernicou č. 3680/2008-250 bola zrušená smernica č. 1534/2008-250. Smernica č. 3680/2008-250 umožňuje prevod nepotrebného majetku štátu v správe 8 štátnych podnikov a štátnych podnikov v likvidácii rezortu pôdohospodárstva a pozemkového fondu obchodnou verejnou súťažou a priamym predajom. (Pozn.: vestníky ministerstva sú uverejnené na internetovej stránke ministerstva).

Ministerstvo plní zakladateľskú funkciu voči týmto 8 štátnym podnikom: LESY Slovenskej republiky, štátny podnik Banská Bystrica, Lesopoľnohospodársky majetok Ulič, štátny podnik, Národný žrebčín "Topoľčianky" štátny podnik, Závodisko, š. p. Bratislava, Hydromeliorácie, štátny podnik Bratislava, Agrokomplex - Výstavníctvo Nitra, štátny podnik, Plemenárske služby Slovenskej republiky, štátny podnik, Bratislava, Agroinštitút Nitra, štátny podnik.

Pre štátne podniky je prevádzaný nepotrebný majetok štátu nepotrebný pre ich hlavnú činnosť, ďalšie prevádzkovanie tohto majetku je neefektívne a investovanie do obnovy majetku je nehospodárne nakladanie s finančnými prostriedkami. Základom pre stanovenie predajnej ceny majetku je jeho všeobecná  hodnota  stanovená znalcom v znaleckom  posudku. Hmotný majetok je ocenený podľa vyhlášky Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku  v znení neskorších predpisov. 
Pri priamych predajoch nesmie byť predajná cena nižšia ako je všeobecná hodnota stanovená v znaleckom posudku. V prípade, že zostatková účtovná hodnota majetku je vyššia ako všeobecná hodnota stanovená v znaleckom posudku, nesmie byť predajná cena nižšia ani ako je zostatková účtovná hodnota majetku. Dodržiavanie tejto podmienky je preukázané v prílohách tohto materiálu, kde je predajná cena vyššia ako stanovená cena podľa znaleckého posudku.
Pri obchodných verejných súťažiach je predajná cena  stanovená podľa čl. 3 ods. 5 smernice č. 3680/2008-250. Postup vykonávania prevodu majetku štátu formou obchodnej verejnej súťaže uvádzame na str. 4 tejto informácie. Ak je predmetom predaja aj pozemok, jeho cena sa v druhom a treťom kole obchodnej verejnej súťaže neznižuje. Predajná cena je vyššia ako stanovená cena podľa znaleckého posudku. Dodržiavanie tejto skutočnosti je preukázané v prílohách tohto materiálu. Iba v ojedinelých prípadoch realizovanej obchodnej verejnej súťaže bola kúpna cena nižšia ako je všeobecná hodnota stanovená v znaleckom posudku, alebo bola identická so všeobecnou hodnotou  stanovenou v znaleckom posudku, a to z dôvodu, že v prvých  kolách sa nikto neprihlásil a víťaz bol vybraný v štvrtom kole s najvyššou ponukou podľa platnej smernice č. 3680/2008-250 (napr. príloha č. 1, str. 9, por. č. 49.).
V súlade so smernicou č. 3680/2008-250, ktorou sa stanovuje postup štátnych podnikov pri predkladaní žiadostí na prevod majetku štátu podľa § 45a zákona č. 92/1991 Zb. je prevod majetku štátu možný týmito spôsobmi: a) priamym predajom, b) verejnou obchodnou súťažou.

Podľa čl. 3 ods. 3 smernice č. 3680/2008-250, priamy predaj sa vykonáva pri

a)	predaji stavby vrátane pozemku pre nájomcu, ktorý nárok priameho predaja preukáže trvalým pobytom v stavbe. V prípade, že sa uvedené nehnuteľnosti predávajú bez pozemku, je potrebné v žiadosti uviesť informáciu, kto je vlastníkom pozemku pod stavbou a priľahlého pozemku. (Pri priamom predaji stavieb ich nájomcom bude zapracovaná do udelených predchádzajúcich súhlasov ministerstva podmienka s výhradou predkupného práva podľa § 602 ods.1 Občianskeho zákonníka v prospech predávajúceho, ktoré bude trvať 2 roky odo dňa povolenia vkladu vlastníckeho práva do katastra nehnuteľností.),
b)	usporiadaní vlastníckych práv k pozemku pre vlastníka na ňom sa nachádzajúcej stavby (doložiť LV),
c)	usporiadaní vlastníckych práv k stavbe pre vlastníka zastavaného pozemku (doložiť LV),
d)	usporiadaní spoluvlastníckych pomerov k nehnuteľnosti (doložiť LV),
e)	predaji hmotného investičného majetku používaného pri práci v lesnom hospodárstve, ktorý je v nájme a iného drobného hnuteľného majetku v správe  podnikov, ktorý je v nájme,
f)	predaji priľahlých pozemkov v správe podnikov záujemcom, ktorí vlastnia pozemky susediace s priľahlými pozemkami, ak tieto nie je možné využiť ako ďalší stavebný pozemok alebo na podnikateľské účely, alebo k nim iní záujemcovia nemajú prístup,
g)	predaji pozemkov zastavaných rekreačnými chatami a objektmi vo vlastníctve záujemcov o kúpu v chatových osadách a mimo chatových osád postavených v súlade s platnými právnymi predpismi,
h)	usporiadaní vlastníckych práv k pozemkom, ktoré sú v nájme s právom podľa § 58 ods. 2 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov (ďalej len „zákon“), majú stavebné povolenie podľa § 66 a nasl. zákona alebo ohlásenie stavebnému úradu podľa § 57 zákona,
i)	predaji stavieb, pozemkov zastavaných stavbami a priľahlých pozemkov nájomcom poľnohospodárskych a lesných pozemkov prenajímaných ako súčasť súboru vecí za účelom ich obhospodarovania a na účely zabezpečenia praktickej výučby učňov, študentov alebo na účely zabezpečenia vedeckovýskumnej činnosti pre potreby učňovských, stredných poľnohospodárskych a lesníckych škôl a univerzít. (Pri priamom predaji stavieb a pozemkov ich nájomcom bude zapracovaná do udelených predchádzajúcich   súhlasov   ministerstva   podmienka  s   výhradou   predkupného  práva     
podľa § 602 ods. l Občianskeho zákonníka v prospech predávajúceho, ktoré bude trvať 5 rokov odo dňa povolenia vkladu vlastníckeho práva do katastra nehnuteľností.),
j)	predaji nehnuteľného majetku do 5 mil. Sk zostatkovej hodnoty podľa § 45a zákona                č. 92/1991 Zb. – stavieb a pozemkov zastavaných stavbami a priľahlých pozemkov nájomcom   poľnohospodárskych   nehnuteľností  v  správe fondu, ak sa  fond  zaviazal, že nájomcovi  umožní obvyklým   úradným postupom  podľa § 45a   zákona č. 92/1991 Zb. odkúpiť prenajaté nehnuteľnosti,
k)	predaji stavieb funkčne súvisiacich s hlavnou stavbou (jednoduchá stavba, drobná stavba,
ktorá plní doplnkovú funkciu k hlavnej stavbe),
l)	predaji bytov, prípadne s nimi súvisiacich stavieb alebo iného majetku za dohodnutú kúpnu cenu obci, v obvode ktorej sa takýto majetok nachádza. (V žiadosti  bude odôvodnená kúpna cena, prílohou žiadosti bude nájomná zmluva.),
m)	predaji závlahového potrubia alebo jeho časti vlastníkom pozemkov na ktorých sa potrubie nachádza, ak sú pozemky určené na zastavanie. Podnik zodpovedá za to, že predávané závlahové potrubia prechádzajú iba tými parcelami, ktoré sú v žiadosti uvedené. Prílohou žiadosti bude  kópia pozemkovej mapy, v ktorej bude zakreslená trasa predávaného závlahového potrubia. Predaj časti závlahového potrubia musí byť najmenej v úseku medzi dvomi hydrantmi.,
n)	predaji stavieb, v ktorých nájomca preinvestoval finančné prostriedky so súhlasom prenajímateľa. Preinvestovaná suma musí byť vyšpecifikovaná v znaleckom posudku., 
o)	predaji strojov a zariadení, ktoré sú v nájme,
p)	predaji ťažných koní, ktoré sú v nájme,
r)	predaji  stavieb    nachádzajúcich  sa  v  uznanom  poľovnom revíri, v ktorom bol výkon práva poľovníctva  prenajatý  na  základe  zmluvy o nájme schválenej príslušným obvodným lesným úradom   v   zostávajúcej   dĺžke   najmenej   päť   rokov,  v  prospech  nájomcu,  ktorému   bol postúpený  výkon  práva  poľovníctva.  Kúpna   cena  je určená  ako  cena  stanovená  v súlade s vyhláškou  Ministerstva  spravodlivosti  Slovenskej  republiky č. 492/2004 Z. z. o stanovení všeobecnej hodnoty majetku v znení neskorších predpisov upravená koeficientom 2. (písmeno r) bolo doplnené do smernice č. 3680/2008-250 smernicou č. 4663/2008-250).

Podľa čl. 3 ods. 4 smernice č. 3680/2008-250 prílohami žiadosti sú najmä

a)	vyhlásenie štatutárneho orgánu o prebytočnosti majetku pre ďalšiu činnosť podniku, 
b)	vyhlásenie štatutárneho orgánu o vylúčení možných reštitučných nárokov  k  predmetu prevodu, 
c)	špecifikácia hmotného majetku, v ktorej sú údaje uvedené samostatne za každú stavbu alebo pozemok, stroj alebo zariadenie,
d)	list vlastníctva alebo výpis z  pozemkovoknižnej vložky, identifikácia pozemkovoknižného stavu a snímka pozemkovej mapy alebo geometrický plán, 
e)	ocenenie prevádzaného majetku štátu vykonané oprávneným znalcom v súlade s platnými cenovými predpismi,
f)	identifikačné údaje záujemcu o kúpu;  fyzická osoba: kópia občianskeho preukazu; právnická osoba: výpis z obchodného registra (nie starší ako tri mesiace); fyzická osoba – podnikateľ: živnostenské oprávnenie alebo iné obdobné oprávnenie na podnikanie (nie staršie ako tri mesiace),
g)	platná nájomná zmluva a jej dodatky, 
h)	vyhlásenie záujemcu o kúpu, že súhlasí s použitím svojich osobných údajov v konaní o prevode majetku, v súlade so zákonom č. 428/2002 Z. z. o ochrane osobných údajov v znení neskorších predpisov,
i)	pri kultúrnych pamiatkach vyjadrenie Ministerstva kultúry Slovenskej republiky podľa  § 23 zákona č. 49/2002 Z. z. o ochrane pamiatkového fondu v znení neskorších predpisov, 
j)	súhlas záujemcu s navrhnutou kúpnou cenou alebo prehlásenie štatutárneho zástupcu žiadateľa, že záujemca ani na základe opakovanej výzvy tento súhlas nepredložil,
k)	rozhodnutie o uznaní poľovného revíru, rozhodnutie o schválení zmluvy o nájme výkonu práva poľovníctva vydané príslušným obvodným lesným úradom a grafická identifikácia hraníc poľovného revíru s polohovým vyznačením predmetu prevodu (písmeno k) bolo doplnené do smernice č. 3680/2008-250 smernicou č. 4663/2008-250).

	Podľa čl. 3 ods. 5 smernice č. 3680/2008-250 prevod majetku formou obchodnej verejnej súťaže sa vykonáva nasledovne
a)	podnik a pozemkový fond predkladajú žiadosti o udelenie predchádzajúceho súhlasu na uzatvorenie zmluvy na predaj majetku štátu formou obchodnej verejnej súťaže v súlade s § 281-288 zákona č. 513/1991 Zb. Obchodného zákonníka na  ministerstvo až po jej zrealizovaní (§ 45a ods. 1 zákona č. 92/1991 Zb.),
b)	podnik a pozemkový fond ako vyhlasovateľ súťaže sú povinní vyhradiť si zásadnú podmienku obchodnej verejnej súťaže, že kúpna zmluva s víťazom obchodnej verejnej súťaže bude uzatvorená až po udelení predchádzajúceho súhlasu na uzatvorenie kúpnej zmluvy o prevode vlastníctva majetku štátu ministerstvom, 
c)	v druhom a treťom kole obchodnej verejnej súťaže sa cena za pozemky stanovená v prvom kole nebude znižovať a najmenšia východisková cena za iné predávané nehnuteľnosti a hnuteľné veci nebude nižšia ako zostatková účtovná hodnota a nižšia ako všeobecná hodnota vyčíslená v znaleckom posudku. Kúpna cena musí byť uhradená jednou splátkou,
d)	ak prevádzaný majetok štátu, ktorým je stavba alebo hnuteľná vec, nebolo možné predať v troch kolách opakovanej obchodnej verejnej súťaže, môže ministerstvo na základe odporúčania komisie udeliť súhlas na predaj tohto majetku za najvyššiu cenu ponúknutú vo štvrtom kole, 
e)	podnik a pozemkový fond zverejnia ponuku predávaného majetku a spôsob výberu najvhodnejšieho návrhu v  inzeráte publikovanom minimálne v jednom denníku s celoslovenskou pôsobnosťou, na vlastnej internetovej stránke, formou oznamu na vývesnej tabuli príslušného odštepného závodu podniku, resp. regionálneho odboru pozemkového fondu. V prípade hnuteľného majetku obsah podmienok a spôsob výberu najvhodnejšieho návrhu zverejnia podnik a pozemkový fond formou oznamu na vývesnej tabuli príslušného odštepného závodu, resp. regionálneho odboru pozemkového fondu a na vlastnej internetovej stránke.
	Pri predkladaní žiadostí štátnymi podnikmi o udelenie súhlasu k uzatvoreniu kúpnej zmluvy o prevode majetku štátu na iné osoby formou obchodnej verejnej súťaže, sú štátne podniky podľa usmernenia v súlade s čl. 5 ods. 2 smernice č. 3680/2008-250, povinné predkladať  k žiadosti na ministerstvo v prílohách:  
1.   súťažné podmienky a kritériá zo všetkých kôl súťaže, 
2.   záznamy z komisie pre otváranie obálok,
3.   záznamy zo všetkých kôl súťaže,
4.  inzerát uverejnený v denníku s celoslovenskou pôsobnosťou.
Podľa čl. 3 ods. 9, 10 a 11 smernice č. 3680/2008-250 k žiadostiam štátnych podnikov LESY Slovenskej republiky, štátny podnik Banská Bystrica a Lesopoľnohospodársky majetok Ulič, štátny podnik Ulič sa písomne vyjadruje generálny riaditeľ sekcie lesníckej ministerstva. K žiadostiam ostatných štátnych podnikov sa vyjadruje generálny riaditeľ príslušnej sekcie, ktorá ich metodicky usmerňuje a riadi v súlade s platným organizačným poriadkom ministerstva. Za správnosť a úplnosť údajov uvedených v žiadosti a prílohách zodpovedá štatutárny orgán predkladateľa žiadosti.
Žiadosti štátnych podnikov a pozemkového fondu sú posudzované a prerokované v majetkovej komisii na posúdenie žiadostí o udelenie súhlasu na prevod vlastníctva majetku štátu, ktorá je poradným orgánom ministra. Na základe ministrom odsúhlaseného záznamu z rokovania komisie je príslušnému štátnemu podniku alebo pozemkovému fondu vydaný predbežný súhlas na uzavretie zmluvy o prevode vlastníctva majetku štátu.
Podľa  § 45a zákona č. 92/1991 Zb. ministerstvo  v období od 1. júla 2008 do 31. decembra 2008 udelilo 394 predchádzajúcich súhlasov na uzatvorenie zmlúv o prevode vlastníctva majetku štátu v sume € 10.526.394,15,  (Sk 320.130.750,30), z toho
•	148 predchádzajúcich súhlasov na odplatný prevod nehnuteľného majetku štátu priamym predajom v sume  € 2.352.135,50 (Sk 70.860.434,00),
•	132 predchádzajúcich súhlasov na odplatný prevod nehnuteľného majetku štátu obchodnou verejnou súťažou v sume € 6.782.113,50 (Sk 204.317.951,30),
•	112 predchádzajúcich súhlasov na odplatný prevod hnuteľného majetku štátu priamym predajom v sume € 1.474.343,03 (Sk 44.416.058,00),
•	2 predchádzajúce súhlasy na odplatný prevod hnuteľného majetku štátu obchodnou verejnou súťažou v sume € 17.802,13 (Sk 536.307,00).

Podľa §45 zákona č. 92/1991 Zb. ministerstvo v období od 1. júla 2008 do 31. decembra 2008 prerokovalo a posúdilo 6 žiadostí štátneho podniku LESY Slovenskej republiky, štátny podnik Banská Bystrica na povolenie výnimky na uzavretie zmluvy o prevode vlastníctva majetku štátu vládou Slovenskej republiky. Predávané nehnuteľnosti majú zostatkovú účtovnú hodnotu vyššiu ako 165 969, 59 €, t.j. vyššiu ako 5 000 000 Sk. Suma 6 žiadostí o prevod nepotrebného nehnuteľného majetku štátu predstavuje spolu predajnú cenu 6 414 094,14 €, (193 231 000 Sk). Zoznam týchto žiadostí nie je uvedený v prílohách materiálu z dôvodu udeľovania súhlasu vládou Slovenskej republiky.
Z týchto 6 žiadostí nebolo 5 žiadostí odstúpených v súlade s §45 ods. 5 zákona č. 92/1991 Zb. na Ministerstvo hospodárstva Slovenskej republiky. Príčinou tohto stavu je, že záujemcovia o kúpu nehnuteľností nemajú splnenú podmienku doloženia finančného krytia takým dokladom, ako to Ministerstvo hospodárstva Slovenskej republiky vyžaduje podľa platnej smernice č. 7/1997 Ministerstva pre správu a privatizáciu národného majetku Slovenskej republiky. Ministerstvo hospodárstva  Slovenskej republiky  požaduje doklady : 
1. zmluva o vinkulácii peňažných prostriedkov, alebo potvrdenie banky o vinkulácii 
	peňažných prostriedkov v prospech predávajúceho,
2.	úverový prísľub, alebo zmluva o poskytnutí úveru,
3.	zápisnica o prijatí peňazí do notárskej úschovy,
4.	neodvolateľný dokumentárny akreditív. 
Vyššie uvedené doklady je potrebné zabezpečiť minimálne na tri až štyri mesiace, čo je predpoklad doby trvania udelenia súhlasu vládou Slovenskej republiky pre štátny podnik, pretože materiál musí byť predmetom vnútorného pripomienkového konania na Ministerstve hospodárstva Slovenskej republiky, následného schválenia v porade vedenia Ministerstva hospodárstva Slovenskej republiky a predmetom medzirezortného pripomienkového konania.
Záujemcovia o kúpu nepotrebného majetku štátu v správe štátneho podniku LESY Slovenskej republiky, štátny podnik, vybraní v obchodnej verejnej súťaži nie sú ochotní doložiť doklad finančného krytia v podobe, ako to vyžaduje Ministerstvo hospodárstva Slovenskej republiky, z dôvodu súčasného nestabilného viazania svojich finančných prostriedkov v peňažných ústavoch. Sú ochotní predložiť iba výpis zo svojho účtu s disponibilným zostatkom vo výške kúpnej ceny. 
Podľa § 47b ods. 1 zákona č. 92/1991 Zb. v období od 1. júla 2008 do 31. decembra 2008 neboli likvidátorom štátnych podnikov v likvidácii udelené žiadne súhlasy na speňaženie majetku štátu. Z tohto dôvodu  prehľad o postupe pri udeľovaní súhlasu likvidátorom štátnych podnikov na iný spôsob speňažovania majetku ako na verejnej dražbe nepredkladáme. Aj proces likvidácií je upravený v  smernici č. 3680/2008-250.
Ministerstvo plní zakladateľskú funkciu voči 19 štátnym podnikom v likvidácii, resp. v konkurze. Likvidátori už majetok štátu nespeňažujú. Iba 1 štátny podnik je v likvidácii, ktorý nie je možné vymazať z obchodného registra pre prebiehajúce dlhodobé súdne spory. V ostatných štátnych podnikoch prebieha konkurz, ktorý zakladateľ nemôže ovplyvňovať. Po ukončení konkurzu predkladajú likvidátori na ministerstvo záverečné správy v súlade so zákonom č. 111/1990 Zb. o štátnom podniku v znení neskorších predpisov. Postupne prichádza k ich výmazom z obchodného registra. 

II.   Podľa zákona Národnej rady Slovenskej republiky č. 278/1993 Z. z. o správe majetku           štátu v znení neskorších predpisov ministerstvo  v období od 1. júla 2008 do 31. decembra         2008 na Ministerstvo financií Slovenskej republiky, ktorý je orgánom oprávneným udeľovať         súhlas k zmluvám o prevode správy, ku  kúpnym zmluvám, ktorými sa prevádza nehnuteľný         majetok štátu a zámenným zmluvám  zaslalo:
•	27 žiadostí na odsúhlasenie odplatného prevodu vlastníctva prebytočného nehnuteľného majetku štátu v správe štátnych rozpočtových organizácií a štátnych príspevkových organizácií v zriaďovateľskej pôsobnosti ministerstva v sume € 3.212.242,84 (Sk 96.772.028,00), ktoré boli Ministerstvom financií Slovenskej republiky aj odsúhlasené,
•	1 žiadosť na odsúhlasenie zámeny nehnuteľného majetku štátu v správe štátnej rozpočtovej organizácie v zriaďovateľskej pôsobnosti ministerstva, ktorá bola odsúhlasená Ministerstvom financií Slovenskej republiky,
•	3 žiadosti na odsúhlasenie prevodu správy nehnuteľného majetku štátu v správe štátnych rozpočtových a štátnej príspevkovej organizácie v zriaďovateľskej pôsobnosti ministerstva v sume € 221.270,66 (Sk 6.666.000,00), ktoré boli taktiež odsúhlasené Ministerstvom financií Slovenskej republiky.
K prevodu majetku štátu na základe uplatneného práva prednostnej kúpy majetku štátu alebo zákonného predkupného práva v rezorte ministerstva v období od 1. júla 2008 do 31. decembra 2008 nedošlo.
Podrobné údaje k udeleným súhlasom na prevod nehnuteľného a hnuteľného majetku štátu v rezorte ministerstva v období od 1. júla 2008 do 31. decembra 2008 
•	podľa § 45a zákona č. 92/1991 Zb. sú uvedené v prílohách č. 1 až 9 a 
•	podľa  zákona Národnej rady Slovenskej republiky č. 278/1993 Z. z. o správe majetku štátu v znení neskorších predpisov v prílohách č. 10 až 12 tohto materiálu.